Գիլա Ալմագոր

Գիլա Ալմագոր (, ծննդյան անունը՝ Գիլա Ալեքսանդրովիչ, ), թատրոնի և կինոյի իսրայելցի դերասանուհի, գրող, սցենարիստ, պրոդյուսեր։

Կենսագրություն 
Գիլա Ալմագորը ծնվել է Բրիտանական Պաղեստինի Պետահ-Տիկվա քաղաքում՝ Գերմանիայից հայրենադարձված Մաքս Ալեքսանդրովիչի ընտանիքում։ Նրա ծնվելուց 4 օր ամիս առաջ հայրն սպանվել էր Հայֆայի ոստիկանությունում աշխատող արաբ դիպուկահարի ձեռքով։ Մայրը՝ Գենյան, ինքն է դաստիարակել դստերը, և երբ լրացել է Գիլայի 14 տարին, մոր մոտ ախտորոշվել է հոգեկան հիվանդություն, որի պատճառը Գերմանիայում Հոլոքոստի ժամանակ նրա բոլոր հարազատների զոհվելն էր։ 1954 թվականին մորը տեղափոխել են հիվանդանոց, իսկ Գիլային ուղարկել Հադասիմի գիշերօթիկ դպրոց։

2 տարի անց Գիլան տեղափոխվել է Թել Ավիվ, որտեղ բնակարան է վարձակալել Հաբիմա թատրոնի մոտ և հաճախել թատերական դպրոց։ Նրան ընդունել են՝ չնայած շատ երիտասարդ տարիքին։ 17 տարեկան հասակում՝ ընդունելության քննությունները հաջողությամբ հանձնելուց հետո, Գիլա Ալմագորն սկսել է խաղալ Հաբիմայի թատրոնում։ Նրա առաջին ներկայացումը կոչվում էր «Մեր ատամների մաշկը»։ 1960 թվականին առաջին անգամ նկարահանվել է գեղարվեստական ֆիլմում, որ կոչվում էր «Տաք ավազներ»։ 1963 թվականին մեկնել է Ամերիկա՝ սովորելու Լի Ստրասբերգի թատրոնի և կինոյի ինստիտուտում։ Միաժամանակ դերասանական վարպետություն է սովորել HB ստուդիայում՝ Ուտա Հագենի մոտ և ժամանակակից բալետ՝ Աննա Սոկոլովի մոտ։ 1965 թվականին վերադարձել է Իսրայել և սկսել խաղալ Կամերի թատրոնում։ 1 տարի անց հեռացել է թատրոնից և սկսել համագործակցել երկրի բազմաթիվ թատրոնների հետ։ Գրել է ինքնակենսագրական 2 գիրք, երկուսն էլ էկրանավորվել են, երկուսում էլ Գիլա Ալմագորը խաղացել է իր մոր դերը։

Ամուսնացած է Հաբիմայի նախկին տնօրեն Յակով Ագմոնի հետ։ Ունեն երկու երեխա։

Գործունեություն 
Գիլա Ալմագորը գլխավոր դերեր է խաղացել բազմաթիվ ներկայացումներում, նկարահանվել է ավելի քան 40 ֆիլմում, որոնց մեծ մասն իսրայելական է։ Վաղ շրջանի խոշոր ձեռքբերումներից են գլխավոր դերերը «Ճանապարհի թագուհին», «Կյանքն Ագֆայում», «Շլուշ փողոցի տունը» ֆիլմերում։ Նկարահանվել է Սթիվեն Սփիլբերգի «Մյունխեն» ֆիլմում, որտեղ խաղացել է Ավների մոր դերը։ «Թթենու տակ» ֆիլմը, որում նա ոչ միայն խաղացել է, այլ նաև մասնակցել ֆիլմի ստեղծմանը, Իսրայելը ներկայացրել Կաննի կինոփառատոնում և ցուցադրվել աշխարհի բազմաթիվ փառատոններում։ 2007 թվականին նկարահանվել է «Պարտք» ֆիլմում, դրա հիման վրա հետագայում նկարահանվել է Ջոն Մեդենի «Հատուցում» ֆիլմը։

Մրցանակներ 
Գիլա Ալմագորն ունի մոտ 50 մրցանակ։ Ստացել է Կինոր Դավիդի 10 պարգև՝ կինոյում և թատրոնում ունեցած աշխատանքների համար։

1993 թվականին եղել է Մոսկովյան 18-րդ կինոփառատոնի ժյուրիի անդամ։ 1996 թվականին եղել է Բեռլինի 46-րդ միջազգային կինոփառատոնի ժյուրիի անդամ։

1990 թվականին ընտրվել է Եդիոտ Ահրոնոթ օրաթերթի և Իսրայելի կինոյի ինստիտուտի տասնամյակի դերասանուհի։

2004 թվականին պարգևատրվել է Իսրայելի պետական մրցանակով կինոյի բնագավառում։

2009 թվականին Բեն-Գուրիոնի անվան և Թել Ավիվի համալսարանները նրան շնորհել են պատվավոր դոկտորի աստիճան։

Ծանոթագրություններ

Արտաքին հղումներ 
 
 Gila Almagor's Short Bio in Hebrew 

Իսրայելցի մանկագիրներ
Իսրայելցի սցենարիստներ
Իսրայելցի դերասաններ
20-րդ դարի կին գրողներ
Կին մանկագիրներ
Սցենարիստներ այբբենական կարգով
Դերասանուհիներ այբբենական կարգով
Թատրոնի դերասանուհիներ
Պրոդյուսերներ
21-րդ դարի կին գրողներ